## Aguirre visita les vinyes afectades per la forta tempestat del diumenge a la comarca d’Utiel-Requena

*** La Conselleria d’Agricultura avalua els danys produïts i oferix facilitats als agricultors per a l’adquisició de fungicides**

El conseller d’Agricultura, Ramaderia i Pesca, José Luis Aguirre, ha visitat este matí les vinyes afectades per la forta tempestat del diumenge 17 de setembre a la comarca d’Utiel-Requena.

Durant la visita, el conseller ha estat acompanyat pel secretari autonòmic d’Agricultura, Javier Bartolomé, i la directora general de Producció Agrícola i Ramadera, Leticia Sanchiz, així com l’alcaldessa de la localitat, Rocío Cortés, i membres de la corporació municipal, i ha transmés als afectats la solidaritat del Govern Valencià.

José Luis Aguirre ha conegut de primera mà els desperfectes ocasionats per l’aigua i el graníssol en vinyes en les quals la verema estava en marxa o a punt de veremar, i ha assenyalat que “els danys han sigut molt importants, però també estan localitzats en zones molt concretes, per la qual cosa no cal lamentar la pèrdua total de la verema”.

En este sentit, el conseller ha destacat que els danys produïts per esta tempesta són fonamentalment de la varietat boval, que estava encara sense veremar, i ha oferit “facilitats als agricultors en l’adquisició de productes fungicides per a tractar les vinyes”.

Segons les primeres valoracions de la Conselleria, el mal més important per graníssol i vent s’ha produït en les pedanies de Los Duques, Campo Arcís i La Portera, en l’entorn de Requena, i ha afectat el fruit, a més de danys en branques i fulles, la qual cosa podria comprometre la pròxima collita. Quant a varietats, ja s’havien recollit, pràcticament íntegrament, les destinades a cava, però altres, com ara la boval, estaven pendents de veremar. A més, en la mateixa zona, hi ha més superfície afectada, encara que en menor mesura.

D’altra banda, a les poblacions de Llíria, Benaguasil, la Pobla de Vallbona i Bétera hi va haver també precipitacions acompanyades de vent i pedra, l’afectació de les quals sobre els cultius està avaluant encara la Conselleria.

Fecha: 18/09/2023